Document ID: /roh_data/filtered/fineweb-2-filterrobots_roh.jsonl.gz/44831

Il project duai vegnir realisà dal producent d’electricitad Alpiq. Sco quai che Xavier Sinnhuber, il manader da las energias regenrablas ha ditg sin dumonda da RTR, saja ussa il dretg mument da lantschar quest project. Pertutgand las contribuziuns da la confederaziun haja quai dà midadas, l'Alpiq quinta che 50% da las investiziuns da construcziun vegnan subvenziunadas. Sur il contract da concessiun che duess cuzzar 60 onns vegnia l'ovra idraulica a render. La vischnanca vul sa participar cun 30-35%. Fin ussa è gia vegnì investì radund 875'000 francs vi dal project, da quels daners ha la vischnanca pajà 70%, è da leger en il messadi. Il president communal Mischa Gallati ha ditg, che la vischnanca haja adina vulì sviluppar vinavant il project, era sche betg tut saja ì tenor plan fin oz.
Betg in nov project
Farera sa fatschenta gia dapli che 10 onns cun il project. L’onn 2020 èn duas interpresas da Cuira sortids dal project. Cun l’Alpiq haja la vischnanca chattà in partenari cumpetent, è da leger en il messadi. Ils plans prevesan da construir la centrala cun turbina a Farera/Ausserferrera, dasper il Ragn da Farera. Cun tge entradas che la vischnanca po quintar n'è betg anc cler en detagl. Sche tut va tenor plan, duessan las lavurs da construcziun cumenzar la primavaira dal 2024, vi da la rait pudess l'ovra idraulica lura ir l'atun dal 2025.
Novas lingias d'electricitad
Plinavant ha la radunanza communala da Farera approvà in credit da trais milliuns francs. Durant ils proxims sis onns duai vegnir sanada diversa infrastructura, tranter auter duai dar novas lingias d’electricitad.